Broj: 711-I-1082-P-182-19/20-07-12

Zagreb, 2. srpnja 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15 i 98/19., u daljnjem tekstu: ZSSI), **povodom neanonimne prijave mogućeg sukoba interesa podnesene protiv dužnosnika Ive Mihaljevića, gradonačelnika Grada Opuzena,** na 90. sjednici, održanoj 2. srpnja 2020. donosi sljedeću:

**ODLUKU**

**Postupak za odlučivanje o sukobu interesa protiv dužnosnika Ive Mihaljevića, gradonačelnika Grada Opuzena, neće se pokrenuti, s obzirom da navodi iz zaprimljene prijave, vezano za odgovaranje gradonačelnika na vijećnička pitanja o neplaćanju komunalnih doprinosa trgovačkih društava Sopta d.o.o. i Opus Delta d.o.o., ne upućuju na moguću povredu odredbi ZSSI-a počinjenu od strane navedenog dužnosnika te budući da iz ostalih prikupljenih podataka i dokumentacije povodom zaprimljene prijave ne proizlazi da je došlo do moguće povrede odredbi ZSSI-a.**

Obrazloženje

Povjerenstvo je 28. svibnja 2019. zaprimilo neanonimnu prijavu mogućeg sukoba interesa podnesenu protiv dužnosnika Ive Mihaljevića, gradonačelnika Grada Opuzena, koja je zaprimljena u knjizi ulazne pošte Povjerenstva pod brojem: 711-U-2226-P-192/19-01-5, povodom koje se vodi predmet broj P-192/19.

U prijavi podnositelj prijavljuje gradonačelnika Grada Opuzena, Ivu Mihaljevića, radi povrede načela obnašanja dužnosti, jer mu na njegova vijećnička pitanja konstantno odbija dati odgovore i potrebne materijale te na taj način navodno opstruira njegov rad u Gradskom vijeću. U prijavi podnositelj upućuje na zapisnik sa sjednice Gradskog vijeća na kojoj je kao gradski vijećnik istaknuo pitanje neplaćanja komunalne naknade, između ostalih, trgovačkih društava Sopta d.o.o. i Opus Delta d.o.o.

Sukladno članku 39. stavku 1. ZSSI-a Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. Člankom 39. stavkom 4. ZSSI-a podnositelju prijave jamči se zaštita anonimnosti.

Člankom 3. stavkom 1. podstavkom 39. ZSSI-a, propisano je da su gradonačelnici, općinski načelnici i njihovi zamjenici dužnosnici u smislu navedenog zakona. Uvidom u Registar dužnosnika koji vodi Povjerenstvo utvrđeno je da Ivo Mihaljević obnaša dužnost gradonačelnika Grada Opuzena u svom drugom mandatu, i to od 26. svibnja 2017. Dužnosnik Ivo Mihaljević je stoga, povodom obnašanja navedene dužnosti, obvezan postupati sukladno odredbama ZSSI.

Člankom 2. ZSSI-a propisano je da dužnosnici u obnašanju javne dužnosti ne smiju svoj privatni interes stavljati iznad javnog interesa. Sukob interesa definiran je kao situacija u kojoj su privatni interesi dužnosnika u suprotnosti s javnim interesom, a posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. ZSSI-a propisana su načela djelovanja dužnosnika kojih su se dužnosnici u obnašanju javnih dužnosti dužni pridržavati. Dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana.

U svrhu provjere osnovanosti navoda iz zaprimljene prijave, Povjerenstvo je prikupilo relevantne podatke i dokumentaciju, kako bi utvrdilo ukazuju li okolnosti koje se navode u prijavi na moguću povredu odredbi ZSSI-a.

Uvidom u podatke sudskog registra Trgovačkog suda u Splitu, Povjerenstvo je utvrdilo kako je pod matičnim brojem subjekta: 060132769, OIB: 61298210276, upisano trgovačko društvo SOPTA d.o.o., Podstrana, Križine 7.

Uvidom u podatke sudskog registra Trgovačkog suda u Splitu, Povjerenstvo je utvrdilo kako je pod matičnim brojem subjekta: 060152196, OIB: 30631127255, upisano trgovačko društvo OPUS DELTA d.o.o., Opuzen, Riva 1.

Povjerenstvo je dopisom broj 711-I-1735-P-182/19-03-12 od Grada Opuzena zatražilo podatke o tome je li Grad Opuzen za vrijeme mandata dužnosnika Ive Mihaljevića, gradonačelnika Grada Opuzena imao bilo kakvih poslovnih odnosa s kojim od navedenih trgovačkih društava: SOPTA d.o.o., Podstrana, Križine 7, OIB: 61298210276 i OPUS DELTA d.o.o., Opuzen, Riva 1, OIB: 30631127255, o kojoj vrsti poslovnih odnosa je riječ, kada su isti nastali, koja je ugovorena vrijednost istih te, ovisno o ugovorenoj vrijednosti, je li proveden postupak javne ili jednostavne nabave.

Grad Opuzen očitovao se dopisom KLASA: 710-01/19-01/02, URBROJ: 2148-03-01-19-1 od 7. studenog 2019., navodeći da Grad Opuzen za vrijeme mandata gradonačelnika Ive Mihaljevića nije imao bilo kakvih poslovnih odnosa s navedenim trgovačkim društvima.

Povjerenstvo je naknadno, dopisom broj 711-I-503-P-182/19-05-12 od Grada Opuzena zatražilo podatke o tome vode li se od 2017. godine u evidenciji kao obveznici plaćanja komunalne naknade trgovačka društva SOPTA d.o.o., Podstrana, Križine 7, OIB: 61298210276 i OPUS DELTA d.o.o., Opuzen, Riva 1, OIB: 30631127255., u kojem su iznosu navedenu naknadu bila obvezna plaćati i temeljem kojeg rješenja, općeg akta ili druge odluke, jesu li navedena trgovačka društva izvršila sve svoje obveze plaćanja naknada te je li koje od navedenih trgovačkih društava oslobođeno plaćanja komunalne naknade u razdoblju od 2017. godine do dana davanja očitovanja.

Grad Opuzen očitovao se dopisom KLASA: 710-01/19-01/02, URBROJ: 2148/03-20-1 od 9. travnja 2020. navodeći da se naveden trgovačka društva ne vode kao obveznici plaćanja komunalne naknade od 2017. do dana davanja očitovanja, uz napomenu kako je trgovačko društvo Opus Delta d.o.o. iz Opuzena brisano iz registra trgovačkih društava rješenjem Trgovačkog suda u Splitu- stalna služba u Dubrovniku 19. rujna 2014. rješenjem Tt-14/432-43, a da je Trgovački sud u Splitu rješenjem broj St-247/2013 od 15. lipnja 2018. otvorio stečajni postupak nad trgovačkim društvom Sopta d.o.o. iz Podstrane.

Slijedom svega navedenog, a uzimajući u obzir da iz dostavljenih podataka i dokumentacije nije utvrđena osobna ili interesna povezanost dužnosnika Ive Mihaljevića s jednim od navedenih trgovačkih društava, Povjerenstvo nije steklo saznanja iz kojih bi proizlazilo da je u postupanju dužnosnika došlo do moguće povrede odredbi ZSSI-a te je donesena odluka kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnik Ivo Mihaljević, elektronička dostava
2. Podnositelj prijave, putem dostavljene e-mail adrese
3. Objava na internetskoj stranici Povjerenstva
4. Pismohrana